[{"text_idx": "#000000", "text": "Siin blogis pole va\u0308ga ammu olnud u\u0308htegi u\u0308leliia tarka postitust. Nagu loengu-stiilis tarka. Po\u0303hjus on va\u0308ga lihtne \u2013 ma ei soovi taas na\u0308ha oma vaevaga kokku kogutud tarkust mo\u0303ne teise autori nime all copy-paste toiduajakirjas ilutsemas. Mitte, et ma ise teeks seda raha pa\u0308rast. Aga kurb on ikkagi, kui keegi teine selle eest raha saab. Sestap olen juba ammu aru saanud, et tarkuse jagamine koolituse vormis on palju parem. Eelmise postituse lo\u0303pus mokaotsast mainitud pektiini postitus tekitas aga nii palju huvi inimestes, et tehkem siis erandi."}, {"text_idx": "#000001", "text": "Prantusepa\u0308raste dessertide koolitusel on pektiin kasutusel na\u0308iteks: makroonides mustaso\u0303stra su\u0308damik, profitroolides kirsikeedis, juustukoogikestes vaarika-mustaso\u0303stra coulis, jo\u0303hvikakoogikestes ja apelsini-s\u030cokolaaditordis tarretisekihis, mustaso\u0303stra-rullbiskviidis coulis. Punase kattega tortidel on aga pektiiniga tehtud marjapu\u0308ree glasuur, ta\u0308itsa ilma va\u0308rvaineta naturaalne glasuur. Nii et pektiini kasutamise saavad ku\u0308ll ko\u0303ik selgeks.. loodetavasti."}, {"text_idx": "#000002", "text": "Kui te annate pektiinile vo\u0303imaluse, siis ma garanteerin teile, et edaspidi z\u030celatiin ja agar-agar ei ole teie silmis pooltki enam nii huvitavad. Olen enam kui veendunud, et paari aasta pa\u0308rast on tegemist enamiku jaoks ta\u0308iesti tavapa\u0308rase tootega ko\u0308o\u0308gis! Miks? See annab lihtsalt no\u0303nda palju meeldivama tekstuuri, kui tarretiselaadne z\u030celatiin ja kiviko\u0303va maitset moonutav agar-agar (ok, see pole nii dramaatililine, aga mulle to\u0303esti ei meeldi agar-agar). Pektiini abil saavutatavad tekstuurid on ko\u0303ik, mis ja\u0308a\u0308b moosi ja marmelaadi vahele. Teksuur erineb enamasti so\u0303ltuvalt sellest, kui kaua pektiini keedate. Samuti ei ole sellega kunagi kahtlust, kas see ikka toimib. Toimib alati ja va\u0308ga kiiresti. Kui aga tulemus ei meeldi, siis saab selle uuesti u\u0308les sulatada ja alustada algusest."}, {"text_idx": "#000003", "text": "Misasi see pektiin siis on?"}, {"text_idx": "#000004", "text": "Looduslik tarretav aine (mu ka\u0308est on korduvalt ku\u0308situd, kas ta on vegan.. :). Lisaks tarretamisele pektiin ka stabiliseerib toodet ja seob vedelikku. Kondiitrimaailmas on see va\u0308ga laialdaselt kasutusel \u2013 ta\u0308idistes, z\u030celeedes, marmelaadides, kastmetes."}, {"text_idx": "#000005", "text": "Sisaldub seda marjades, puuviljades... vetikates. Ko\u0303ige rohkem nendes viljades, millest moosi keetes, pakseneb moos ise. Ehk siis eelko\u0303ige so\u0303strad, o\u0303un, aprikoos, ploomid.. Kusjuures lugesin kunagi, et tegemist on ka u\u0308sna keskkonnaso\u0303braliku tootega, sest pektiini toodetakse mahlato\u0308o\u0308stuse ja\u0308a\u0308kidest \u2013 o\u0303unasu\u0308damikest ja tsitrusekoortest, mis muidu kasutust ei leiaks."}, {"text_idx": "#000007", "text": "Vo\u0303ib tunduda veider, et selline hea tooraine on seni no\u0303nda va\u0308he Eestis kasutuses (kui u\u0308leja\u0308a\u0308nud kondiitrimaailmas on see ta\u0308iesti elementaarne toode), ja ma to\u0303esti ei tea ta\u0308naseni, miks see nii on. Ilmselt selle ka\u0308ttesaadavus? Vo\u0303i keerukas hingeelu, sest et pektiinil ja pektiinil on suur vahe. Samuti peab sellega to\u0308o\u0308tades silmas pidama paari nu\u0308anssi. Aga et ikka suurendada selle kasutajate ringi, siis seletan teile natuke pektiini hingeelu."}, {"text_idx": "#000009", "text": "Pektiin NH \u2013 see on ko\u0303ige laiemalt kasutust leidev pektiin, sest et seda saab taassulatada. Ta ei muuda midagi ha\u0308gusemaks ja toimib lihtsalt. Ainuke asi, mida peab silmas pidama, on kaks limiteeringut: seda pektiini ei tohi kuumutada u\u0308le 105 kraadi (ehk siis sellest ei saa keeta marmelaadi) ja see ei reageeri kaltsimiga ehk piimatooteid pole mo\u0303tet sellega kasutada. U\u0308ldse armastab pektiin va\u0308ga hapet, nii et igasugused marja-puuviljapu\u0308reed on parim asi pektiini NH jaoks."}, {"text_idx": "#000010", "text": "Kogus retseptis: 10 g pektiini 1 kg toote kohta."}, {"text_idx": "#000011", "text": "Pektiin Jaune ehk kollane pektiin \u2013 vo\u0303ib kuumutada ka u\u0308le 105 kraadi, nii et seda kasutataksegi eelko\u0303ige marmelaadi tegemisel. Selle pektiini jaoks on va\u0308ga oluline happeline keskkond ja palju suhkrut."}, {"text_idx": "#000012", "text": "Need kaks ongi peamised kaks pektiini ja kui te neil vahet juba teete, siis ongi ha\u0308sti. Veel on olemas u\u0308snagi laialt levinud: pektiin X58, millega tehakse geel toodangu pintseldamiseks (nagu meil on Claro) ja 325NH95, mis reageerib kaltsumiga ehk saab kasutada piimatoodetega. Tegelikult on pektiinide maailm ja nende kasutamine kordades keerulisem ning selle koguseid timmitakse vastavalt pH\u2019le, niiskusele, kaltsimiosakeste sisaldusele jne, aga see on selline alginfo, millest hea tutvust pektiiniga alustada."}, {"text_idx": "#000013", "text": "Ko\u0303ik pektiinid on va\u0308ga a\u0308kilised. Puutudes kokku veega, reageerivad need koheselt. Seega kui te lihtsalt viskate selle vette, siis pektiin paisub u\u0308heks suureks ko\u0303vaks tu\u0308kiks, mis enam a\u0308ra ei sula. Seeto\u0303ttu pektiin alati segatakse eelnevalt suhkruga, et suhkruosakesed oleksid pektiiniosakeste vahel. Alles seeja\u0308rel lisatakse see va\u0308hehaaval vedelikule, vedelikku samal ajal hoogsalt segades!"}, {"text_idx": "#000015", "text": "Kolmandaks \u2013 pektiini korralikuks aktiviseerimiseks peab see keema va\u0308hemalt minut aega. Aga vo\u0303ib keeta kas vo\u0303i kuni 15 minutit. Mida kauem keedate, seda tugevama tulemuse saate. Pektiini to\u0308o\u0308 lihtsustamiseks lisavad osad kokad keetmise lo\u0303pus vedelikule natuke sidrunhapet, aga see pole kohustuslik samm."}, {"text_idx": "#000016", "text": "Need ongi ainukesed kolm reeglit pektiiniga to\u0308o\u0308tamiseks. Nii lihtne see ongi. Kui te neid ja\u0308lgite, siis ei ole mingit probleemi pektiiniga to\u0308o\u0308tada. Vastupidi, ta\u0308itsa so\u0303ltuvusttekitav."}, {"text_idx": "#000017", "text": "Ennetades ku\u0308simusi u\u0308tlen, et ma ise tellin pektiini 1 kg pakendis Balt-Hellinist, kus saavad tellida tooteid ainult ettevo\u0303tted. Aga mo\u0303istlikumas pakendis eraisikule mu\u0308u\u0308b pektiini Seikluskohvik."}, {"text_idx": "#000018", "text": "Siis see nt see pektiin on see, millega pole suurt midagi peale hakata ja vo\u0303ib hoopis moosi keetmisel a\u0308ra kasutada? "}, {"text_idx": "#000020", "text": "Tere tulemast Kaju Ko\u0308o\u0308ki!Mina olen Olga ja see blogi on minu toidukatsetuste ja retseptide virtuaalne kodu, kus toitu serveeritakse kergelt iroonilise ellusuhtumisega."}, {"text_idx": "#000021", "text": "Mina olen Olga ja see blogi on minu toidukatsetuste ja retseptide virtuaalne kodu, kus toitu serveeritakse kergelt iroonilise ellusuhtumisega."}, {"text_idx": "#000026", "text": "Ro\u0308stitud lillkapsa ja la\u0308a\u0308tse supp"}]